**Kap 1: Mii lea historjá?**

Duogáš dieđut

Historjá iská muitalit dan birra mii ovdal lea dáhpáhuvvan. Dat iská gávdnat olbmuid ruohttasiid vássánáiggiin ja dan bokte mii geahččalit oahppat manne áššit leat nugo leat, otne.

ČálliidLágádusas fitne oastit áigetávvala mas oahppit sáhttet oaidnit historjjálaš áigodagaid namahusaid ja mo historjá lea juhkkon áigodagaide. Áigetávvalii sáhttibehtet dađistaga darvvihit juohke áigodaga erenoamášvuođaid.

Gáldut leat dehálaččat juohke historjáoahpaheamis. Muhtin gáldut leat čálalaš gáldut ja eará gáldut fas sáhttet leahkit ávdnasat, bázahusat, govat ja luondduduovdagat. Gáldut leat bázahusat ovddeš áiggiin. Dat muitalit midjiide mo eallin lei dan áiggis go dat ledje ánus, dahje čállon.

Historjjálaš čáppagirjjálašvuohta lea čállon nu ahte dan sisdoallu lea historjjálaččat duohta. Datte lea čálli friddja dikten olbmuid ja dáhpáhusaid mat heivejit dan áigái. Čáppagirjjálaš teavsttaiguin ja románaiguin sáhttá álggahit, dahje loahpahit kapihttala. Čáppagirjjálašvuohta lea maid buorre vuolggasadji digaštallamiidda, ja hukse lágaš oktavuođadovddu ohppiid ja oahpaheaddji gaskas.

Historjáoahpahusas lea vuogas ahte oahppit álggus oahpásmuvvet vuođđodoahpagiidda. Vuođđodoahpagat leat: *historjá*, *áigi, áigetávval dahje áigelinnjá, almmiguovllut, davvi, nuorta, máddi/lulli, oarji, dávvirvuorká, áigelohku, gáldu, arkeologa, historihkkár.*

**Maid dadjá ML06?**

*Oahpahusa mihttu lea ahte oahppi galgá máhttit*

* diđoštit iešguđet gálduid, govvidit mo dat sáhttet addit iešguđetlágan dieđuid vássánáiggi birra, ja čilget mo historihkkárat daiguin ráhkadit historjjálaš ovdanbuktimiid

**Evttohusat dasa mo heive dán kapihttala álggahit**

Oahpaheaddji sáhttá skuvlii buktit muhtin ávdnasiid maid birra son sáhttá muitalit. Evttohusat: boares govat, boares aviissat, boares girjjit, dološ reaiddut maiguin duddjojedje (nállogoahti, jiehkku), geađgi, málejuvvon dahje sárgojuvvon govat, boares telefuvdna (mobiltelefuvdna), čállinmášiidna, ávdnasat mat leat geavahuvvon ja geavahuvvojit ain luondduealáhusain.

Dát ávdnasat leat somás ávdnasat maid birra sáhttá muitalit ja “introduseret” gáldo-namahusa ja historjjá namahusa. Oahpaheaddji sáhttá jearrat: Masa don jáhkat dát ávnnas lea geavahuvvon? Geavahuvvo go ain dál? Mii geavahuvvo dál? Maid olbmot dán govas barget? Goas lea dát govva málejuvvon/govvejuvvon? Makkár gárvvut leat sis badjelis? Makkár ásodagat oidnojit govain? Ávdnasiid heive maiddái bardit maŋŋálaga áiggi dáfus. Guđe ávnnas jáhkkibehtet lea boarráseamos, naba ođđaseamos? Soaitá oahpaheaddji sáhttá váldit mielde gova das go lei mánná, dahje nuorra?

**Doahpagat mat leat guovddážis dán kapihttalis:**

Historjá, arkeologa, historihkkár, gáldu, bázahus, láirá, báktegovvosat, árvidit, pergamenta, hávdi, vuorkádávvir(dávvirvuorká), gávdnosat, áigelohku, o.m.á, m.m.á, almmiguovllut, davvi, nuorta, oarji ja máddi/lulli

**Ávdnasat mat berrejit leat ceahkkelanjas oahpadettiin fáttá/ráhkkaneapmi:**

Atlas, dihtor mas lea neahtta, sárgunbáhpirat, ivnnit, muhtin historjjálaš gáldut

**Girjjit oahppiide:**

Puslespill fra fortiden : Åke Edwardson: Arkeologi. 2000. Nysgjerrigper. 2002.

**Girjjit oahpaheaddjiide:**

Schanche, Audhild: Ceavccageađgi: Mortensnes: kulturhistorjjálaš vádjoleapmi 10 000 jagi badjel. 1993

**Vástádusat bargobihtáide mat leat oahppogirjjis:**

**Loga ja vástit s. 22**

1. bázahus mii muitala juoidá das mo olbmot elle dan áiggis go dat lei geavahusas, dahje čállon.

2. breava/reivve, govva, geađgi, duktasadji, duodji, stohpogálvu, girjjit, moalut, kárta, muitalus,

3.arkeologa snuoggá ja ohcá ja geahččala gávnnahit mo olbmot elle dolin

4. papyrus, pergamenta ja láirá

5.goappašagat dáhttuba gávnnahit mii dáhpáhuvai

6. Pyteas borjjastii davás gos lei seavdnjat ja buolaš. Dan báikki son gohčodii Thule.

**Dahkat ja oahppat eambbo s. 22**

2. Danne go sii ohcet bázahusaid báikkiin gos olbmot leat ássan, hávdáduvvon dahje skiippain mat leat vudjon. Dan maid sii gávdnet, muitalit mo olbmot elle dolin.

**Bargobihtát s 27.**

1. OarjeFinnmárkkus
2. Máttaoarjjebealde
3. Máhkarávju
4. Ruošša,Ruoŧŧa, Suopma, Dánmárku (Dánmárku ii oidno dán kárttas)

Ruoŧŧa lea nuorttabeale Norgga. Suopma fas nuortta beale Ruoŧa ja Ruošša fas Suoma nuorttabeale. Buot riikkain lea ráját Davvi-Norgii. Ruošša nuorttalepmosis.

1. Norggamearra
2. Heahttá
3. Giehkirnjárga. Gullevaš Ruššii.
4. Vilgesmearra
5. Tråante